તેમની પોપ્યુલારીટી જોઈને તેની આંખો અંજાઈ જતી. બાપ રે… આ લોકોની ફિલ્મો રિલીઝ થાય ત્યારે લોકો રિતસરના પાગલ થઈ જાય છે. અને ક્યાંક તેની અંદર સુપરસ્ટાર બનવાનું બીજ રોપાઈ ગયું. અજીત નાનો હતો ત્યારે તેને બાઈક રેસર બનવું હતું. 18 વર્ષની ઊંમરે પહોંચ્યો ત્યારે તેણે પોતાના સપનાને પૂરા કરવા માટે નોકરી કરવાની શરૂઆત કરી. એક પછી એક નોકરી છૂટતી ગઈ. કોઈ પ્રેસ કે ટીવીની એડમાં પણ દેખાયો. રેસનું સપનું પૂરૂ કરવા અજીતે પોતાના મિત્રો પાસેથી ઊધારના રૂપિયા લીધા. હવે અત્યારે ભારતમાં રેસનું એટલું ચલણ નથી તો ત્યારે કેટલું હોય ? એક અકસ્માતના કારણે ચૈન્નઈમાં રેસ પર બેન લાગી ગયો અને અજીતના સપનાને ગ્રહણ. અજીતે ત્યારપછી કોઈ દિવસ રેસિંગ ન કરી, પણ તમે વિવેગમ જોશો અથવા તો અજીતની બીજી કોઈ ફિલ્મો, જ્યારે તે બાઈક પર બેસીને આવતો હોય ત્યારે પ્રોફેશનલ રેસર લાગે. અને ફેન્સને આ વાતની ખબર હોવાથી ઊભા થઈને નોટો ઊડાવે. આમ નહીં તો આમ અજીત સફળ તો થયો.